בית הספר לקולנוע יהודי

תורת החיים - בית הספר לקולנוע יהודי הוא בית ספר מקצועי ללימודי קולנוע, כתיבה ומשחק. בית הספר הוקם בשנת תשס"ז ביד בנימין על ידי הרב שמואל טל, במטרה לקדם את השימוש בכלי המדיה הקולנועית ככלי לקידום ערכי היהדות והפצתם, ברמה מקצועית גבוהה. על יד בית הספר פועל בית הפקות שהתפרסם בעיקר בזכות שני סרטים שהפיק: זוהר הרקיע וקשר חופשי.

פעילות 
בית הספר מפעיל תוכניות לימודים בהפרדה לגברים ולנשים ביישוב יד בנימין.
התחומים הנלמדים בבית הספר הם בימוי, צילום, תסריטאות, הפקה ועריכה, במסלול קולנוע, וכן כתיבה ומשחק במסלולים ייעודיים.
הלימודים בבית הספר (כמו גם פעילות בית ההפקות) מתקיימים תוך הקפדה על גדרי הצניעות וערכי התורה, בליווי רוחני והלכתי של ראש המוסדות הרב שמואל טל.

בבית הספר מלמדים, בין השאר, גם אנשים שהתפרסמו בתחום הקולנוע: אריאל כהן, אורי גרודר (יוצר הסדרה "עוד ניפגש" ומי שהיה ממונה על מחלקת מורשת ישראל ויהדות בתאגיד השידור הישראלי) וכן השחקנים מיכאל וייגל, שלמה צים ודני שטג. בעבר לימדו בבית הספר השחקנים שרון רג'יניאנו, יהודה בארקן, שולי רנד ואביתר לזר. במסלול כתיבה לנשים מלמדת הסופרת שרי וולך. 

לבית הספר כ-300 בוגרים. ביניהם היוצרים זאביק הראל, יואב לנדאו ומני וקשטוק. בוגרי בית הספר השתלבו בתעשיית הקולנוע היהודי, ובין השאר עובדים בערוץ מאיר, ערוץ אורות, ערוץ 14 וערוץ הידברות (- נוהל בעבר על ידי בוגר בית הספר, זאביק הראל).

כמה מסרטי הגמר של הסטודנטים זכו בפרסים, ביניהם הסרט "בחמימותה של אש קודש" על האדמו"ר מפיאסצ'נה, מאת הרב זאביק הראל, זכה בתחרות הסרט התיעודי הקצר הטוב ביותר בפסטיבל הקולנוע ירושלים לשנת 2008; והסרט "בין כתום לשחור" מאת יעקב גרינשטיין, זכה בפרס פיתוח לסרט התיעודי בפסטיבל קולנוע דרום לשנת 2016.

מבנה
בשנת תשע"ה עבר בית הספר לקמפוס חדש ומאובזר ביד בנימין, הקרוי על שמו של הפילנתרופ צבי מיתר.

בית ההפקות 
בשנת תש"ע הקים בית הספר בית הפקות. בית ההפקות הפיק עד כה עשרות סרטים וסרטונים, ועובד בשיתוף פעולה עם גופים וארגונים שונים, כמו הרמב"ם היומי, מדרשות ועוד.
בית ההפקות התפרסם בעיקר בזכות שני סרטים באורך מלא שהפיק, וזכו לפרסום רב בכל הארץ: זוהר הרקיע, שנכתב ובוים על ידי בוגר בית הספר, אליהו בנימין; וקשר חופשי, שנכתב ובוים על ידי כמה מבוגרי בית הספר.

קישורים חיצוניים 
 

  הערוץ של בית הספר לקולנוע יהודי 'תורת החיים' באתר YouTube
 קולנוע יהודי תורת החיים (ע"ר), באתר גיידסטאר ישראל
 שיחה בבית הספר ביום פתוח תשע"ב - מאת הרב זאביק הראל
 
 
 
 
 
 כתבת וידאו על בית הספר באתר "מענה", כ״ג באייר תשע״ו, 31 במאי 2016

הערות שוליים 

ישיבת תורת החיים
יד בנימין: מוסדות
ישראל: בתי ספר לקולנוע